
Către,
BIROUL PERMANENT AL 
CAMEREI DEPUTAŢILOR


Vă înaintăm, alăturat, raportul suplimentar asupra propunerii legislative pentru modificarea alin.(1) al art.94 din Legea nr.7/2006 privind statutul funcţionarului public parlamentar, retrimisă comisiei  sesizate în fond în vederea examinării şi depunerii unui nou raport, cu adresa nr. Pl.x 608 din 14 iunie 2012.

PREŞEDINTE,

Marin ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T      S U P L I M E N T A R
asupra propunerii legislative pentru modificarea alin.(1) al art.94 din Legea nr.7/2006 privind statutul funcţionarului public parlamentar

În şedinţa Plenului Camerei Deputaţilor din 14 iunie 2012, în temeiul art.70 din Regulamentul Camerei Deputaţilor, republicat, s-a hotărât retrimiterea propunerii legislative pentru modificarea alin.(1) al art.94 din Legea nr.7/2006 privind statutul funcţionarului public parlamentar (Pl.x 608/2011) Comisiei pentru administraţie publică, amenajarea teritoriului şi echilibru ecologic sesizată în fond, în vederea examinării şi depunerii unui nou raport.


Pentru această inițiativă legislativă s-a întocmit raportul nr.26/471 din 30.11.2012 prin care s-a propus respingerea propunerii legislative.
La întocmirea prezentului raport suplimentar Comisia a avut în vedere:

· avizul favorabil al Consiliului Legislativ (nr.553 din 18.05.2011)
· Senatul, în calitate de primă Cameră sesizată, a respins propunerea legislativă, în ședința din 31 octombrie 2011
· Guvernul, prin punctul său de vedere (nr.1390/DPSG/9.06.2011), nu susţine adoptarea acestei iniţiative legislative.
· Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

Propunerea legislativă are ca obiect de reglementare modificarea alin.(1) al art.94 din Legea nr.7/2006 privind statutul funcţionarului public parlamentar, republicată, cu modificările şi completările ulterioare, în sensul ca şi funcţionarilor publici din cadrul Consiliului Legislativ să li se aplice dispoziţiile art.69 potrivit cărora în cazul pensionării, raportul de serviciu încetează de drept la data comunicării deciziei de pensionare şi nu la data îndeplinirii condiţiilor de pensionare, ca în prezent.


Potrivit Expunerii de motive, soluţia legislativă propusă este argumentată prin faptul că funcţionarii publici din cadrul Consiliului Legislativ – organ consultativ de specialitate al Parlamentului, sunt asimilaţi funcţionarilor publici parlamentari, astfel că ar trebui să beneficieze de aceleaşi condiţii de pensionare ca şi aceştia. În plus, perioada în care funcţionarii publici din cadrul Consiliului Legislativ îşi desfăşoară activitatea în cadrul acestei instituţii constituie vechime în structurile Parlamentului, conform dispoziţiilor art.94 alin.(2).

La dezbaterile care au avut loc în şedinţa comisiei din 12 martie 2013 au fost prezenţi 29 deputaţi, din totalul de 32 membri ai comisiei.

La dezbateri a participat, în calitate de invitat conform prevederilor art.54 şi 55 din Regulamentul Camerei Deputaţilor, republicat, doamna Georgeta Bratu – secretar de stat în cadrul Ministerului Muncii.
Potrivit punctului de vedere al Guvernului, prevederile Legii nr.263/2010 stabilesc la art.52 că „Pensia pentru limită de vârstă se cuvine persoanelor care îndeplinesc, cumulativ, la data pensionării, condiţiile privind vârsta standard de pensionare şi stagiul minim de cotizare sau în specialitate, după caz, prevăzute de prezenta lege”, iar la art.103 alin.(2) teza întâi că „Cererea de pensionare, împreună cu actele prin care se dovedeşte îndeplinirea condiţiilor prevăzute de prezenta lege, se depune, începând cu data îndeplinirii acestor condiţii, la casa teritorială de pensii competentă, în a cărei rază domiciliază persoana.” 

De asemenea, art.105 prevede că „În sistemul public de pensii, pensiile se plătesc de la data acordării, stabilită prin decizie a casei teritoriale de pensii sau a casei de pensii sectoriale, după caz, cu excepţia pensiei anticipate şi a pensiei anticipate parţiale, care se plătesc de la data încetării calităţii de asigurat.”

Nimic nu împiedică persoana aflată în această situaţie să depună cererea la momentul îndeplinirii condiţiilor, moment în care va interveni şi încetarea de drept a raporturilor de serviciu.

În urma analizării propunerii legislative şi a raportului aferent, Comisia propune Plenului Camerei Deputaţilor menţinerea raportului de respingere a propunerii legislative pentru modificarea alin.(1) al art.94 din Legea nr.7/2006 privind statutul funcţionarului public parlamentar,  motivat de faptul că, dreptul la pensie şi efectele acestuia asupra raportului de serviciu al unui funcţionar public este un drept general, de care beneficiază toţi funcţionarii, indiferent de statutul acestora.
In raport de obiectul şi conţinutul reglementării, proiectul de lege face parte din categoria legilor organice.


PREŞEDINTE,                               SECRETAR,    

                       Marin ALMĂJANU

        Ioan Marcel CIOLACU

Șef serviciu, Sofia Chelaru

